**BG02-135-01082024**

**ДО:**

**Г-Н ДИМИТЪР ГЛАВЧЕВ**

**МИНИСТЪР-ПРЕДСЕДАТЕЛ**

**НА РЕПУБЛИКА БЪЛГАРИЯ**

**Г-Н ГАЛИН ЦОКОВ**

**МИНИСТЪР НА ОБРАЗОВАНИЕТО И НАУКАТА**

**НА РЕПУБЛИКА БЪЛГАРИЯ**

**Г-Н ГЕОРГИ ГЛУШКОВ**

**МИНИСТЪР НА МЛАДЕЖТА И СПОРТА**

**НА РЕПУБЛИКА БЪЛГАРИЯ**

**КОМИСИЯ ПО ЕВРОПЕЙСКИТЕ ВЪПРОСИ**

**И КОНТРОЛ НА ЕВРОПЕЙСКИТЕ ФОНДОВЕ**

**50 НАРОДНО СЪБРАНИЕ**

**КОМИСИЯ ПО ОБРАЗОВАНИЕТО И НАУКАТА**

**50 НАРОДНО СЪБРАНИЕ**

**КОМИСИЯ ПО ВЪПРОСИТЕ НА МЛАДЕЖТА И СПОРТА**

**50 НАРОДНО СЪБРАНИЕ**

**С КОПИЕ ДО:**

**Г-ЖА ПИА АРЕНКИЛДЕ ХАНСЕН**

**ДИРЕКТОР НА ГЕНЕРАЛНА ДИРЕКЦИЯ**

**ОБРАЗОВАНИЕ, МЛАДЕЖ, СПОРТ И КУЛТУРА**

**ЕВРОПЕЙСКА КОМИСИЯ**

**Г-Н РАРЕШ ВОЙКУ**

**ПРЕДСЕДАТЕЛ НА ЕВРОПЕЙСКИ МЛАДЕЖКИ ФОРУМ**

**ОТВОРЕНО ПИСМО**

**Относно**: Смяна на Изпълнителния директор на Центъра за развитие на човешките ресурси

 **На вниманието на компетентните институции,**

Национален младежки форум, в качеството си на Национален младежки съвет на Република България,

В израз на последователната си позиция в подкрепа на подобряването качеството на програмите за младежта на национално и европейско ниво,

В отговор на публикации в медиите и получена информация от свои организации членове и партньори, **изразява своята загриженост относно процесите, протичащи в Центъра за развитие на човешките ресурси в неговото качество на Национална агенция (НА), отговорна за изпълнението на програмите Еразъм+ и Европейски корпус за солидарност.**

Програмите Еразъм+ и Европейски корпус за солидарност са ключов инструмент за осъществяване на европейската и националната политика за младежта и в този смисъл основен източник на ресурси за осъществяване на дейностите и осигуряване на устойчивостта на младежките организации и организациите, които работят със и за младите хора, в Република България. Те спомагат както развитие на капацитет и необходими ключови компетентности, но и изграждане на европейската идентичност на българската младеж и укрепването на нейните връзки с младите хора в държавите членки на Европейския съюз и в страните от Западните Балкани. Това е предпоставка за мирни и приобщаващи общества.

В годините след своето създаване Национален младежки форум (2010) нееднократно е изразявал обективни позиции по отношение на изпълнението на политиката и управлението на Националната агенция, в това число е отправял и необходимите критики относно някои недостатъци в работата на Центъра за развитие на човешките ресурси. В публичното пространство също така са изнасяни данни за сериозни нередности, в резултат на които през 2020 г., акредитацията на националната агенция е частично отнета от страна на Европейската комисия.

В периода след 2021 г. наблюдаваме значително подобрение в работата на Центъра за развитие на човешките ресурси, което се изразява в:

* **Възстановяване на пълната акредитация на ЦРЧР.** В резултат на работата на екипа и изпълнителния директор през март 2023 г. акредитацията на агенцията (определена през 2020 г. на “Частична под условие” в резултат на констатирани сериозни нередности при администриране на програмите) **е възстановена**. В резултат на това е осигурена устойчивост при предоставянето на средствата по двете програми;
* **Подобряване на взаимодействието на ЦРЧР с младежкия сектор** и организациите бенефициери. Експертите от Центъра са по-достъпни и отзивчиви по отношение на организациите бенефициери. Наблюдаваме и засилено партньорство на Центъра с младежкия сектор, което се изразява в провеждането на съвместни партньорски инициативи с младежки организации, срещи и обучения за предоставяне на информация за възможности и повишаване на капацитета на техните служители и доброволци. (Справка в уебсайта на ЦРЧР, секция „Събития“ показва увеличаване на новините за дейности относно популяризирането на програмите и съвместни дейности с младежките организации);
* **Участие на ЦРЧР като партньор в ключови за младежкия сектор събития, сред които предстоящата Национална младежка конференция 2024 г.,** организирана от Националната работна група за Диалога на ЕС по въпросите за младежта в партньорство между Национален младежки форум, Министерство на младежта и спорта, Икономически и социален съвет и Националната мрежа на младежките центрове;
* **Полагане на системни усилия за развитие на международното сътрудничество и утвърждаване на ЦРЧР в рамките на мрежите на “НА”.** Засилено е сътрудничеството в рамките на мрежата на Южните “НА”. Възстановено е участието на България в RAY Network (отново преустановено преди 2021 г.) - международната изследователска мрежа на програмите Еразъм+ и ЕКС, в която членуват представители на **34 европейски държави.** В процес е включването на ЦРЧР в партньорската инициатива Europe Goes Local, насочена към развитието на местната младежка работа, заедно с още **26 “НА”, Съвета на Европа, SALTO и ERYICA** и ключова в контекста на приоритетите на Националната стратегия за младежта (2021-2030), Европейския дневен ред за младежка работа и предстоящата 4-та Европейска конвенция за младежка работа.

**Центърът за развитие на човешките ресурси,** в качеството си на Национална агенция по програмите Еразъм+ и Европейски корпус за солидарност, **отговаря за** **администрирането на финансов ресурс в размер на над 70 млн. евро на година** и следва да взаимодейства с различни институции и организации в областта на образованието, младежта и спорта.

В изминалите дни, от сигнали на младежки организации разбираме, че **след промяна в ръководството** на Центъра приключването на процедури и подписването на договори в рамките на вече приключили процедури за отпускане на безвъзмездна финансова помощ (БФП), както и други **административни процеси са били силно забавени и възпрепятствани.**

Важно е да се отбележи, че в национален и международен план предстои да стартират **ключови процеси за младежкия сектор и младежката политика,** които предполагат активно участие на заинтересованите страни, сред които е ЦРЧР, както и мрежите на Националните агенции (от които Центърът също е активна част в последните 3 години). Такива са:

* Стартирането на предварителните разговори и консултации за изготвяне и приемане на нова Европейска стратегия за младежта, Програма Еразъм+ и Програма Европейски корпус за солидарност;
* Провеждането на 4-ата Европейска конвенция за младежка работа през 2025 г. в Малта;
* Надграждането на Диалога на ЕС по въпросите за младежта и стартирането на 11 Цикъл на Диалога;
* Предстоящата оценка и актуализация на Националната стратегия за младежта (2021-2030).

С оглед на това, **намираме за недопустима и необоснована смяната на изпълнителния директор на ЦРЧР - г-н Михаил Балабанов, без публично оповестяване на мотивите за освобождаването му, както и без наличието на ясна процедура за избор на нов директор.**

Изпълнителният директор на ЦРЧР има ключова роля за пълноценното функциониране и управление на Центъра и следва да притежава необходимите професионални качества и експертиза, които да позволят ефективното управление на процесите и пълноценното взаимодействие със заинтересованите страни.

В публикуваните в медийното пространство през последните дни материали се съдържат твърдения за злоупотреби, които освен по отношение на имиджа на ЦРЧР на национално и международно ниво нанасят сериозна репутационна щета по отношение на имиджа на младежките организации, които осъществяват коректно и ефективно своята работа по изпълнение на проектите.

**Настояваме, мотивите за извършената промяна в ръководството да бъдат публично оповестени, заедно с резултатите и констатациите от извършени проверки на работата на ЦРЧР в периода 2021-2024 г., от страна на МОН, Сметната палата, АДФИ, OLAF, както и външния ежегоден одит на Европейската комисия, който служи за основа на решението за предоставяне на акредитация на “НА”.**

**Настояваме, за приемането на ясна и прозрачна процедура и критерии за избор на директор на Центъра за развитие на човешките ресурси**, както и обособяването на мандат на управление, който да гарантира спокойствие и непрекъснатост на работата и взаимодействието със заинтересованите страни.

Считаме, че задължителна част от процедурата следва да бъде представянето на визия за взаимодействието с младежкия сектор. Добри примери за подобна процедура биха могли да се адаптират от практиката на други национални агенции по Еразъм+.

**За контакт**

гр. София, ул. „Христо Белчев“ 3, secretariat@nmf.bg

**Подкрепящи организации (списъкът се обновява своевременно):**

1. Национален младежки форум
2. AEGEE-Sofia
3. Младежко сдружение за мир и развитие на Балканите
4. Сдружение за демократично образование “ФАР”
5. Фондация “Подобри”
6. Национално студентско сдружение за образователен обмен - АИЕСЕК България (AIESEC)
7. Студентска асоциация за изследване на международните отношения
8. Организация на българските скаути
9. Сдружение МоМентор
10. Международен младежки център - Перник
11. Сдружение Младежка инициатива за развитие
12. Сдружение "Център за обучение и услуги"
13. Асоциация за подпомагане на академичната общност (АПАО)
14. Студентски и младежки идентификационни карти (ISIC)
15. Асоциация "Голям брат, Голяма сестра - България"
16. Сдружение "Бъдещето сега"
17. Фондация “Учене за промяна”
18. Сдружение „Младежка инициатива за развитие“
19. Национален ученически парламент
20. Сдружение “Уолк Тугедър”
21. Институт за технологичен трансфер и иновации
22. Сдружение “ПроВижън Интернешънъл”
23. Младото поколение в действие
24. Фондация ОПЪН СПЕЙС
25. СНЦ "Младежки център за развитие-Взаимопомощ"
26. Гражданско сдружение "Алцхаймер-България”
27. Народно читалище "Бъдеще сега 2006"
28. Сдружение "Евроактив България"
29. Ерасмус Стюдънт Нетуърк (ЕСН) България
30. Сдружение “Млади изследователи за младежко развитие “
31. Европейско младежко движение - България (JEF Bulgaria)
32. Сдружение „Маверик“
33. Дружество за ООН в България
34. Сдружение "Изкуство в действие"
35. Асоциация на студентите-медици в България (АСМБ)
36. Арт - Център Кърнолски
37. Фондация СИЙД